**11 ДЕКЕМВРИ 2024 г.**

**Наказателно дело от общ характер №799/2024 година – 10:00 часа**

На 11.12.2024 година, състав на Плевенски окръжен съд разгледа наказателно дело №799/2024 година, образувано срещу **Д.Д.Е.** от град Тръстеник, обл.Плевен, обвинен в това, че

На 23.10.2023 година, при управление на лек автомобил с превишена скорост и с концентрация на алкохол в кръвта 2,2 на хиляда, причинил ПТП, в резултат на което настъпила смъртта на едно лице и средна телесна повреда на друго, които били пътници в управлявания от него автомобил.

Произшествието станало в тъмната част на денонощието, около 21:40 часа, на завой след изхода за село Опанец. Под влияние на изпития алкохол и скоростта от над 103 км/ч, при разрешени 90 км/ч, подсъдимият изгубил контрол над автомобила, който напуснал пътното платно и се ударил в крайпътно дърво. В резултат на удара, возещите се на задната седалка пътници получили травматични увреждания довели до гореспоменатия резултат.

Подсъдимият е с многобройни наказания като водач на МПС, за нарушения на правилата за движение по пътищата. Същият е с мярка за неотклонение „Подписка“.

Съдебното заседание е първо по делото и е насрочено като разпоредително. В него, подсъдимият е признал вината си и не е искал да се събират доказателства за нея. Съдът е постановил присъда, с която налага наказание на Д.Д.Е. за извършеното от него престъпление, четири години лишаване от свобода и лишаване от право да управлява МПС за четири години.

Присъдата не е влязла в сила. В петнадесетдневен срок, считано от днес, същата може да бъде обжалвана пред Апелативен съд – Велико Търново.

**Наказателно дело от общ характер №762/2024 година – 14:30 часа**

На 11.12.2024 година, се проведе съдебно заседание по наказателно дело №762/2024 година, образувано срещу **Х.Р.П.**, роден 1983 година, от град Плевен, обвинен в това, че в дома си в град Плевен, квартал „Мара Денчева“, държал с цел разпространение метамфетамин и прекурсори за производството и разпространението му.

Подсъдимият е с предходни многократни осъждания, лоши характеристични данни и трайно изградени престъпни навици.

Съдебното заседание е разпоредително, но в него не се е явил подсъдимия. Причина за неявяването му е това, че междувременно е задържан и се намира в ареста. За да бъде осигурено неговото присъствие в съда, се е наложило отлагане на делото. Следващото съдебно заседание е насрочено за 08.01.2025 година

**Връзки с обществеността 11 декември 2024 г.**

**e-mail:** **os\_press@abv.bg**